Europos Parlamento rezoliucija su pastabomis, sudarančiomis neatskiriamą sprendimo dėl 2004 finansinių metų Europos aviacijos saugos agentūros biudžeto įvykdymo patvirtinimo dalį



Oficialusis leidinys L 340 , 06/12/2006 p. 0131 - 0133



Europos Parlamento rezoliucija su pastabomis, sudarančiomis neatskiriamą sprendimo dėl 2004 finansinių metų Europos aviacijos saugos agentūros biudžeto įvykdymo patvirtinimo dalį EUROPOS PARLAMENTAS, - atsižvelgdamas į metų Europos aviacijos saugos agentūros 2004 finansinių metų galutines finansines ataskaitas [1], - atsižvelgdamas į Audito Rūmų pranešimą apie Europos aviacijos saugos agentūros 2004 finansinių metų metines finansines ataskaitas su agentūros atsakymais [2], - atsižvelgdamas į 2006 m. kovo 14 d. Tarybos rekomendaciją (5972/2006 – C6-0093/2006), - atsižvelgdamas į EB sutartį, ypač į jos 276 straipsnį, - atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl bendrajam Europos Bendrijų biudžetui taikomo Finansinio reglamento [3], ypač į jo 185 straipsnį, - atsižvelgdamas į 2002 m. liepos 15 d. Europos Parlamento ir Tarybos reglamentą (EB) Nr. 1592/2002 dėl bendrųjų taisyklių civilinės aviacijos srityje ir įsteigiantį Europos aviacijos saugos agentūrą [4], ypač į jo 49 straipsnį, - atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje [5], ypač į jo 94 straipsnį, - atsižvelgdamas į Darbo tvarkos taisyklių 71 straipsnį ir V priedą, - atsižvelgdamas į Biudžeto kontrolės komiteto pranešimą ir Transporto ir turizmo komiteto nuomonę (A6–0104/2006), A. kadangi Audito Rūmai pranešė, kad buvo gautas pagrįstas patikinimas, kad 2004 m. gruodžio 31 d. pasibaigusios finansinių metų metinės ataskaitos yra patikimos ir kad jose atspindimos operacijos iš esmės yra teisėtos ir tvarkingos, B. kadangi Audito Rūmai pranešė, kad buvo gautas pagrįstas patikinimas iš visų agentūrų, tačiau išreiškė aiškias abejones dėl Europos rekonstrukcijos agentūros, Europos profesinio mokymo plėtros centro, Europos mokymo fondo, Europos rasizmo ir ksenofobijos kontrolės centro ir Europos maisto saugos tarnybos 2004 finansinių metų, 1. primena, kad pagal Finansinio reglamento 185 straipsnį Parlamentas sprendžia dėl Bendrijų įsteigtų įstaigų, turinčių juridinio asmens statusą ir faktiškai gaunančių iš biudžeto mokamas subsidijas, biudžeto įvykdymo; tačiau pažymi, kad ne visos šios įstaigos yra visiškai ar bent iš dalies finansuojamos dotacijomis iš biudžeto; pabrėžia, kad dėl to biudžeto įvykdymo patvirtinimo sprendimas apima ir biudžetinį, ir nebiudžetinį šių įstaigų finansavimą; mano, kad nepriimtina, jog kai kurios Sąjungos sukurtos įstaigos atskaitingos ne tik už iš biudžeto, bet ir iš kitų šaltinių gautų, pajamų išlaidas, nors kitos, negaunančios biudžeto subsidijų, nėra atskaitingos; pritaria principui, pagal kurį Europos Parlamentas suteikia suteikti biudžeto įvykdymo patvirtinimą visoms Bendrijos agentūroms, neatsižvelgiant į tai, ar jos gauna dotacijas iš biudžeto ar ne ir neatsižvelgiant į tai, kad agentūros steigimo dokumente nurodyta kita jos biudžeto įvykdymo patvirtinimą suteikianti institucija; laikosi nuomonės, kad reikia peržiūrėti visus dokumentus, kurie prieštarauja šiam principui; 2. mano, kad labai naudinga yra Audito Rūmų pranešime pateikiama 1 lentelė (pirmą kartą pateikta sprendžiant dėl 2003 m. biudžeto įvykdymo), kurioje apibendrinamos agentūros galios ir įpareigojimai, valdymas, ištekliai, veikla ir teikiamos paslaugos; pažymi, kad 1 lentelės informaciją pateikia agentūra; prašo Audito Rūmus patikrinti 1 lentelėje pateiktus duomenis; 3. reikalauja, kad agentūros ne tik tinkamai leistų pinigus, bet ir siektų leisti juos kiek įmanoma veiksmingiau ir efektyviau; ragina Audito Rūmus apsvarstyti galimybę išplėsti savo specialius metinius pranešimus dėl agentūrų ir įtraukti į juos rezultatų ir pasiektų tikslų tyrimą; remdamasis tuo ir savo rezoliucijomis dėl 2003 finansinių metų biudžeto įvykdymo patvirtinimo, ragina atsižvelgti į šiuos reikalavimus: kiek įmanoma vengti skirtingų agentūrų veiklos dubliavimosi ir nurodyti priemones, kuriomis siekiama geriau laikytis skaidrumo principo palaikant ryšius su visuomene, ir Bendrijos pozityviosios diskriminacijos priemones, kuriomis siekiama lyčių lygybės įdarbinant, vykdant mokymus ir skirstant pareigas; 4. pabrėžia, kad ne visų Bendrijos agentūrų įvaizdis yra geras ir ne apie visas iš jų spauda atsiliepia teigiamai, tačiau daugelis iš jų nėra nusipelniusios tokio prasto įvaizdžio; pažymi, kad apie tai reikėtų informuoti Europos Sąjungos piliečius, tinkamomis priemonėmis atskleidžiant jiems šių agentūrų darbo tikslus ir rezultatus; ragina Komisiją siekiant šio tikslo imtis, jos manymu, būtinų priemonių; 5. pabrėžia, kad 2004 m. Europos Sąjungos plėtra turėjo įvairialypį poveikį Bendrijos agentūrų struktūrai ir jų veiklos pobūdžiui ir kad keletas iš jų pažymi tai savo veiklos ataskaitose, ypač atkreipdamos dėmesį į jų administratorių skaičiaus padidėjimą; ragina Komisiją išnagrinėti tikrus arba numanomus sunkumus ir pasiūlyti reikiamus reguliavimo pakeitimus; 6. pažymi, kad Komisija įsipareigojo suderinti savo generalinių direktoratų veiklos ataskaitų teikimą; ragina tą patį požiūrį taikyti ir Bendrijos agentūrų veiklos ataskaitoms, nes jos būna labai įvairaus turinio; ragina Komisiją aiškiai nurodyti Bendrijos agentūroms, kokią informaciją jos privalo pateikti ir kuriuos veiklos aspektus turi apibūdinti ataskaitose; 7. džiaugiasi, kad Europos jūrų saugumo agentūros 2004 m. ataskaitos, Audito Rūmų nuomone, yra patikimos, o jose atspindimos operacijos yra teisėtos ir tvarkingos; 8. atkreipia dėmesį į Audito Rūmų pastabą, kad Oficialiajame leidinyje paskelbto agentūros pradinio biudžeto ir jos pataisyto biudžeto asignavimai neskirstomi į straipsnius ir punktus, kaip reikalaujama Reglamento (EB, Euratomas) Nr. 2343/2002 (EB, Euratomas) 22 straipsnyje; primena agentūrai apie konkretumo principą ir reikalauja, kad ji laikytųsi šio principo, siekiant, kad būtų užtikrintas aiškus ir skaidrus biudžetą valdančios institucijos nustatytų biudžetų vykdymas; 9. pažymi, kad agentūra 2003 m. biudžeto nuostolių neįtraukė į 2004 m. pataisytą biudžetą pagal taisyklių reikalavimus; tikisi, kad ateityje agentūra neigiamą balansą metų pabaigoje įtrauks į pataisytą kitų finansinių metų biudžetą; 10. yra susirūpinęs dėl biudžeto valdymo nukrypimų, kuriuos pastebėjo Audito Rūmai, įskaitant tai, kad pataisytuose biudžetuose nenurodoma apie atliktus pervedimus ar net apie šių pervedimų priežastis, taip pat Valdančioji taryba neinformuojama apie pervedimus ir avansų mokėjimą, atliekamus ne iš biudžeto; palankiai vertina veiksmus, kurių ėmėsi agentūra, siekdama pagerinti biudžeto valdymą; 11. pažymi, kad 2004 m. agentūra dar nepriėmė finansinio reglamento įgyvendinimo taisyklių ir neatliko jokios rizikos analizės bei neparuošė jokių vidaus kontrolės standartų; palankiai vertina tai, kad 2005 m. birželio mėn. agentūra galutinai patvirtino finansinio reglamento įgyvendinimo taisykles ir įdarbino rizikos valdymo specialistą/vidaus auditorių; 12. pažymi, kad agentūros personalo atrankos procedūros skyrėsi vykdant atskiras atrankas, ir ragina Komisiją ir agentūrą sutarti dėl skaidrių ir nuoseklių įdarbinimo procedūrų, kurios atitiktų agentūros poreikius, susijusius su konkrečią kvalifikaciją turinčiais darbuotojais; 13. su džiaugsmu pažymi, kad agentūra užtikrino, jog įdarbinimo procedūros bus formalizuotos parengiant procedūros vadovą, siekiant padidinti priimamų sprendimų skaidrumą šiais klausimais ir išvengti, atrodo, savavališkai nustatytų darbuotojų pasirinkimo procedūrų skirtumų, kaip pabrėžė Audito Rūmai; 14. pažymi, kad daugiau kaip 70 proc. Komisijos agentūrai skirtos subsidijos buvo panaudota I ir II antraštinėse dalyse numatytiems tikslams, susijusiems tik su personalo ir administravimo išlaidomis, finansuoti, ir kad veiklos išlaidoms agentūra panaudojo tik apie 10 proc. Komisijos subsidijos; taip pat pažymi, kad nuo 2003 m. iki 2004 m. personalo ir administravimo išlaidos padidėjo kur kas labiau, nei veiklos išlaidos; 15. ragina Komisiją padėti agentūroms kuo tiksliau įgyvendinti patvirtintą būsimų metų darbo planą, leidžiantį tinkamai planuoti ir vykdyti savo veiklą, ypač išvengiant neplanuotų darbo krūvio pokyčių; 16. prašo Komisijos pagerinti agentūrų tarpusavio sąveiką, padarant bendradarbiavimą veiksmingesniu, vengiant darbo dubliavimo ir įveikiant įvairias kliūtis, ypač dėl bendrų sričių, susijusių, pavyzdžiui, su mokymais, Bendrijos politikos krypčių įgyvendinimu, naujausių valdymo sistemų panaudojimu ir su patikimu biudžeto valdymu susijusių problemų sprendimu. [1] OL C 269, 2005 10 28, p. 5. [2] OL C 332, 2005 12 28, p. 1. [3] OL L 248, 2002 9 16, p. 1. [4] OL L 240, 2002 9 7, p. 1. Reglamentas su paskutiniais pakeitimais, padarytais Reglamentu (EB) Nr. 1701/2003 (OL L 243, 2003 9 27, p. 5). [5] OL L 357, 2002 12 31, p. 72. Reglamentas su pakeitimais, padarytais Reglamentu (EB, Euratomas) Nr. 1261/2005 (OL L 201, 2005 8 2, p. 3). --------------------------------------------------